CELEX: 32018D1116(02)
Language: da
Date: 2018-09-13 00:00:00
Title: Afgørelse af Myndigheden for Europæiske Politiske Partier og Europæiske Politiske Fonde af 13. september 2018 om at fjerne Alliancen for Fred og Frihed fra registret

16.11.2018   
               
               
                  DA
               
               
                  Den Europæiske Unions Tidende
               
               
                  C 417/11
               
            
         AFGØRELSE AF MYNDIGHEDEN FOR EUROPÆISKE POLITISKE PARTIER OG EUROPÆISKE POLITISKE FONDE
         af 13. september 2018
         om at fjerne Alliancen for Fred og Frihed fra registret
         (Kun den franske, den nederlandske og tyske udgave er autentiske)
         (2018/C 417/06)
         MYNDIGHEDEN FOR EUROPÆISKE POLITISKE PARTIER OG EUROPÆISKE POLITISKE FONDE HAR —
         under henvisning til traktaten om Den Europæiske Unions funktionsmåde,
         under henvisning til traktaten om oprettelse af Det Europæiske Atomenergifællesskab,
         under henvisning til Europa-Parlamentets og Rådets forordning (EU, Euratom) nr. 1141/2014 af 22. oktober 2014 om statut for og finansiering af europæiske politiske partier og europæiske politiske fonde (1), navnlig artikel 40a,
         ud fra følgende betragtninger:
         
                     (1)
                  
                  
                     Den 11. september 2017 modtog Myndigheden for Europæiske Politiske Partier og Europæiske Politiske Fonde (»myndigheden«) fra Alliancen for Fred og Frihed (»AFF«) en ansøgning om registrering som et europæisk politisk parti i henhold til artikel 8, stk. 1, i forordning (EU, Euratom) nr. 1141/2014.
                  
               
                     (2)
                  
                  
                     Kommissionen fremsatte den 13. september 2017 et forslag til Europa-Parlamentet og Rådets forordning om ændring af Europa-Parlamentets og Rådets forordning (EU, Euratom) nr. 1141/2014 af 22. oktober 2014 om statut for og finansiering af europæiske politiske partier og europæiske politiske fonde (2).
                  
               
                     (3)
                  
                  
                     Myndigheden traf den 9. december 2018 afgørelse om at registrere AFF som et europæisk politisk parti (afgørelse om registrering). Afgørelsen om registrering blev offentliggjort i Den Europæiske Unions Tidende den 6. juni 2018, og AFF erhvervede fra denne dato status som europæisk juridisk person.
                  
               
                     (4)
                  
                  
                     Den 3. maj 2018 vedtog Europa-Parlamentet og Rådet forordning (EU, Euratom) 2018/673 (3) om ændring af forordning (EU, Euratom) nr. 1141/2014. Forordning (EU, Euratom) 2018/673 trådte i kraft på dagen for offentliggørelsen i Den Europæiske Unions Tidende, dvs. den 4. maj 2018, og ændrede bl.a. de betingelser, som en ansøger skal opfylde for at opnå registrering som et europæisk politisk parti.
                  
               
                     (5)
                  
                  
                     I henhold til artikel 40a, stk. 3, i forordning (EU, Euratom) nr. 1141/2014 skulle europæiske politiske partier, der er registreret inden den 4. maj 2018, senest den 5. juli 2018 fremlægge dokumentation for, at de opfyldte betingelserne i artikel 3, stk. 1, litra b) og ba), i forordning (EU, Euratom) nr. 1141/2014 som ændret (»ændrede betingelser for registrering«).
                  
               
                     (6)
                  
                  
                     Myndigheden sendte den 4. maj 2018 en skrivelse til alle registrerede europæiske politiske partier vedrørende afslutningen af den lovgivningsproces, der førte til vedtagelsen af forordning (EU, Euratom) 2018/673 (i det følgende benævnt »skrivelsen af 4. maj 2018«). I skrivelsen af 4. maj 2018 blev der redegjort for konsekvenserne af den nye retlige ramme, og de europæiske politiske partier blev mindet om deres forpligtelse til senest den 5. juli 2018 at fremlægge dokumentation for, at de opfyldte de ændrede registreringsbetingelser.
                  
               
                     (7)
                  
                  
                     Myndigheden modtog den 22. juni 2018 et indlæg fra Kotleba — L'udová Strana Naše Slovensko (»LSNS«), hvoraf det blandt andet fremgår, at LSNS er medlem af AFF og er repræsenteret i Den Slovakiske Republiks Nationalråd.
                  
               
                     (8)
                  
                  
                     Myndigheden modtog den 2. juli 2018 et indlæg fra Nationaldemokratische Partei Deutschlands (»NPD«), hvoraf det blandt andet fremgår, at NPD er medlem af AFF og er repræsenteret i Europa-Parlamentet.
                  
               
                     (9)
                  
                  
                     Myndigheden har ikke modtaget yderligere dokumentation fra hverken AFF eller fra nationale politiske partier på vegne af AFF med henblik på at dokumentere, at AFF senest den 5. juli 2018 opfyldte de ændrede betingelser for registrering.
                  
               
                     (10)
                  
                  
                     Den 10. august 2018 sendte myndigheden AFF en foreløbig vurdering for at give den mulighed for at blive hørt i henhold til artikel 34 i forordning (EU, Euratom) nr. 1141/2014 for så vidt angår de ændrede betingelser for registrering og partiets manglende fremlæggelse af tilstrækkelig dokumentation senest den 5. juli 2018.
                  
               
                     (11)
                  
                  
                     AFF har ikke fremsat bemærkninger som svar på myndighedens foreløbige vurdering af 10. august 2018.
                  
               
                     (12)
                  
                  
                     Myndigheden er af den opfattelse, at AFF ikke inden for den frist, som var fastsat af de europæiske lovgivere, forlagde dokumentation for, at partiet opfyldte de ændrede betingelser for registrering. Dette skyldes, at AFF ikke inden den 5. juli 2018 har forelagt tilstrækkelig dokumentation, da der kun er indgået dokumenter fra LSNS (Slovakiet) og NPD (Tyskland). Disse to indlæg er ikke tilstrækkelige til at dokumentere, at AFF opfyldte de ændrede betingelser for registrering i mindst en fjerdedel af medlemsstaterne.
                  
               
                     (13)
                  
                  
                     Myndigheden mener endvidere, at det ikke er nødvendigt at foretage en analyse af indlæggene fra LSNS og NPE, selv hvis disse indlæg i princippet var egnede til at dokumentere, at AFF opfyldte de ændrede betingelser for registrering i to medlemsstater, da det ikke ændrer den kendsgerning, at AFF ikke inden den 5. juli 2018 har indsendt tilstrækkelig dokumentation.
                  
               
                     (14)
                  
                  
                     Myndigheden finder i henhold til artikel 40a, stk. 4, i forordning (EU, Euratom) nr. 1141/2014, at AFF ikke har godtgjort, at den senest den 5. juli 2018 har opfyldt de ændrede betingelser for registrering, og at AFF derfor skal fjernes fra registret —
                  
               TRUFFET FØLGENDE AFGØRELSE:
         
            Artikel 1
            Alliancen for Fred og Frihed fjernes hermed fra registret.
         
         
            Artikel 2
            Denne afgørelse er rettet til
            
                        Alliancen for Fred og Frihed
                     
                  
                        Sentier de Montigny 16
                     
                  
                        6060 Gilly
                     
                  
                        Belgien
                     
                  
         
            Udfærdiget i Bruxelles, den 13. september 2018.
            
               
                  For Myndigheden for Europæiske Politiske Partier og Europæiske Politiske Fonde
               
               M. ADAM
               
                  Direktør
               
            
         
         
            (1)  EUT L 317 af 4.11.2014, s. 1.
         
            (2)  COM(2017) 481 — 2017/0219 (COD).
         
            (3)  EUT L 114 I af 4.5.2018, s. 1.